POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, podeljenega Komisiji v skladu z Direktivo 2011/65/EU o omejevanju uporabe nekaterih nevarnih snovi v električni in elektronski opremi

1. UVOD

Direktiva 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (v nadaljnjem besedilu: direktiva RoHS) določa pravila o omejevanju uporabe nevarnih snovi v električni in elektronski opremi (v nadaljnjem besedilu: EEO), s čimer prispeva k varovanju zdravja ljudi in okolja, vključno z okolju primerno predelavo in odstranitvijo odpadne EEO.

V skladu s členom 4 direktive RoHS morajo države članice zagotoviti, da EEO, ki je dana na trg, ne vsebuje snovi iz Priloge II. V prilogah III in IV so navedene uporabe, ki so izvzete iz navedene omejitve.

Direktiva pooblašča Komisijo za sprejemanje delegiranih aktov v zvezi s tremi različnimi določbami glede:

·določitve podrobnih pravil za skladnost z največjimi dovoljenimi vrednostmi masnih koncentracij v homogenih materialih iz Priloge II k Direktivi, kot je določeno v členu 4(2) direktive RoHS;

·prilagoditve prilog III in IV znanstvenemu in tehničnemu napredku zaradi vključitve in opustitve izjem od omejitve iz člena 4(1), kot je določeno v členu 5(1) direktive RoHS;

·pregleda in spremembe seznama omejenih snovi v Prilogi II, kot je določeno v členu 6(3).

2. PRAVNA PODLAGA

To poročilo se zahteva na podlagi člena 20(1) direktive RoHS. V skladu z navedeno določbo se pooblastilo za sprejemanje delegiranih aktov prenese na Komisijo za obdobje petih let z začetkom 21. julija 2011, Komisija pa mora pripraviti poročilo o pooblastilu najpozneje šest mesecev pred koncem petletnega obdobja. Prenos pooblastila se samodejno podaljšuje za enako dolgo obdobje, razen če ga Evropski parlament ali Svet prekliče v skladu s členom 21. Komisija je prejšnje poročilo o izvajanju pooblastila, ki ji je podeljeno v zvezi z Direktivo 2011/65/EU, sprejela 18. aprila 2016. Komisija je Evropski parlament in Svet pozvala, naj se seznanita z navedenim poročilom.

3. IZVAJANJE POOBLASTILA

Izvajanje prenesenega pooblastila je bilo v obdobju poročanja potrebno v zvezi z več določbami Direktive, kot sledi:

3.1 Pravila za skladnost z največjimi dovoljenimi vrednostmi koncentracij, člen 4(2)

Glede določitve podrobnih pravil za skladnost z največjimi dovoljenimi vrednostmi masnih koncentracij v homogenih materialih iz Priloge II k direktivi RoHS se položaj od prejšnjega poročila ni spremenil, kar zadeva potrebo po sprejetju delegiranega akta za določitev navedenih pravil v skladu s členom 4(2).

3.2 Izjeme od omejitev snovi iz člena 4(1) v skladu s členom 5(1)

Komisija je v obdobju, zajetim s tem poročilom, prejela 102 zahtevka za prilagoditev prilog III in IV k Direktivi znanstvenemu in tehničnemu napredku v zvezi z izjemami od omejitve snovi v skladu s členom 5 direktive RoHS, od katerih jih je bilo 50 predloženih med novembrom 2019 in januarjem 2020, 26 pa januarja 2021. Komisija je na podlagi zahtevane znanstvene in tehnične ocene teh zahtevkov sprejela 32 posameznih delegiranih direktiv za spremembo prilog III in IV v zvezi z izjemami od omejitev snovi. Komisija trenutno pripravlja nadaljnjih 19 delegiranih aktov in ocenjuje 57 zahtevkov glede izjem, ki bi lahko privedli do sprejetja nadaljnjih delegiranih aktov.